1.7 miljoen misdade glo nie aangemeld nieMeer as 3.3 miljoen misdade vind jaarliks plaas, maar helfte daarvan word glo nie aangegee nie. Luidens ŉ verslag van die SA Instituut vir Rasseverhoudinge (SAIRV) dui data van Statistiek SA daarop dat ongeveer 1.7 miljoen misdade (52%) nie in 2011 by die polisie aangegee is nie. “Dié getalle sluit 82 000 sake van huisroof en 8 000 motorkapings in wat nie by die polisie aangegee is nie.” Volgens die SAIRR is ten minste 3.3 miljoen misdade in 2011 aangegee. “1 000 moordsake, dit wil sê sowat drie moorde per dag, is nie in 2011 by die polisie aangemeld nie.” Kerwin Lebone van die instituut se navorsingsdepartement, het gesê uitgawes op privaatsekuriteit het van R2 miljard in die 1990s na ŉ geraamde R50 miljard in 2011 gestyg. “Al hierdie feite duit op ŉ gebrek aan vertroue in die polisie deur sommige dele van die bevolking,” het Lebone in ŉ verklaring gesê. “Die Stats SA-data is ŉ steekproef van 31 000 privaat huishoudings (insluitend koshuise waarin werknemers tuisgaan) in alle provinsies, anders as die inligting van die Suid-Afrikaanse Polisiediens wat op ware sake wat aangemeld is, gegrond is.” Lebone sê die opname is ŉ belangrike dokument wat die polisie se jaarlikse statistiek komplementeer.